text:
Maiute furlane di autôr. Friûlpoint al à sposade la filosofie de maiute di autôr furlane intal 1999, aromai passe 15 agns fa. «O pensavin a un alc di origjinâl par pandi la marilenghe, che al fos al pas cui timps, che al plasès ai zovins e che al fos curât tal messaç. Une maiute tant che imprest di divulgazion dal furlan, in mût no invasîf», nus spieghe il titolâr, Michele Venier. «De maiute semplice cuntune scrite simpatiche, la cualitât de nestre propueste si è simpri di plui alçade, an dopo an, e la linie e je deventade plui fashion, slargjant e insiorantsi des maiutis par feminis, lis felpis, chês par fruts e i grumâi.»
Par esempli, la gnove linie di bavarins par fruts cun parsore un dissen e lis peraulis di nainis tipichis furlanis. Te confezion al è dentri un librut li che e je la naine complete e la sô spiegazion «No dome une robe simpatiche, ma cuntune dople leture: chê di preservâ e di promovi lis nestris tradizions des nainis» al dîs Michele «Cun chê di un prodot siôr dal pont di viste de grafiche, o volìn sburtâ la atenzion su la impuartance de marilenghe fin di piçui».
Il lavôr par rinovâ la colezion di maiutis Friûlpont al scomence prime de Vierte, tant che un atelier. Si srarìs e si zonte. Si cambie e si rinove. «A son miârs di t-shirts stampadis ogni an. E cuant che, prime de Vierte, o cjolìn in man la linie passade o vin dute une programazion di seguî e di controlâ, di mût che nissun “toc” al ledi fûr produzion e al vedi i numars juscj. Po dopo, cuant che une robe e je ben fate, si fâs publicitât di bessole», al dîs il titolâr.
La plui vendude. Podevino no domandâ cuale che e je la maiute plui sielzude e plui comprade? A ‘nd è une, jenfri lis t-shirt, che e va a butinton. Lu san ancje i corvats che Make frico not war e je la bandiere di Friûlpoint. Il toc che mai al tramontarà. Ma si difint ben ancje Cemût sêstu vuê?, po dopo finide ancje su lis bustutis dal zucar. Di resint, e à un biel sucès ancje la Tabele periodiche dai furlans, chê de chimiche che e à sostituît ducj i elements cui simbui dal mangjâ e dal bevi furlan. Bulo! e je une altre che e plâs ,fate cuntune grafiche di tindince, e pes feminis Superninine no varès di mancjâ intai “armârs a cabine” di une furlane doc! E no smenteìn la storie dal Udin di balon cun le Zico o Austria. Cincuante, invezit, a son i sogjets a catalic.
La rêt di vendite e une gnove propueste. Friûlpoint e sparnice i siei prodots in 50 negozis, in dutis e trê lis provinciis furlanis. «Un numar che o volin incressi, par jessi ancjemò plui presints sul teritori», nus dîs Venier. Ma felpis e maiutis si puedin viodi e comprâ ancje dal sît uficiâl www.friulpoint.it (culì si cjatin ancje dutis lis informazions e altris si puedin domandâ mandant une mail). Il sît al è atîf dal 2004. Come che si diseve, di pôc a Sante Marie al à viert il gnûf laboratori-vetrine (par “talian” si dîs showroom): un pont di Friûlpoint dulà che la marcjanzie si pues viodi e controlâ, un lûc che al sarà magazen e laboratori. «Sensibilitât artistiche, marilenghe e un progjet estetic su misure a saran i ingredients dal nestri secont filon di business. O podìn creâ a richieste gadgets, maiutis e felpis dedicadis, leadis a un specific event, sagris, manifestazions o par une dite. Atenzion: no stampâ dissens che nus puartin, ma – daûr de nestre esperience tal cjamp – creâ une robe fate di pueste, lavorant insiemi al client di mût di produsi une maie buine no dome di fâi publicitât, ma che un al comprarà parcè che e je biele. Duncje comprade par metile intor simpri, no dome par judâ la sagre e doprâle dopo dome par lâ a durmî (Venier al rît ndr). Insume: une vere e proprie maiute Friûlpoint fashion, buine di stâ a pâr cu chês altris, ma fate par te client. Une linie di pueste che si zonte a chê tradizionâl di produzion leade al catalic».
Dopo Make Frico e dut il rest si continuaran a cjatâ li che lis vin simpri cjatadis, ai bancuts di FriuliDoc, par esempli. Come cuant che dut al è scomençât. ❚
✒ Oscar Puntel
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


c: text/html

text:
Il grant libri che al conserve lis firmis dai 1127 letôrs cierts (cualchidun al à smiezât la part cuntun amì, pûr di partecipâ) al è plen di dedichis e di pinsîrs “in ricuart” di pre Toni Beline e di pre Checo Placerean. Culì, neri su blanc, lis frasis lassadis di cûr de int che e passe pe Capele de Puritât: “une grande esperience pe int furlane”, o “me ricuardarai par dute la vite”, “lei la Peraule in lenghe al tocje il cûr”. Di 1113 a 1118, si cjatin lis firmis de famee Placerean, che e à let in bloc e che e je risultade la famee plui numerose.
Ma e je la organizazion a ricuardâ trop che la int e i stes udinês a son stâts dongje ae manifestazion. “La citât, dute, nus è stade dongje – al dîs Giovanni Candussio di “Advantage Italia” –. Nus puartavin il cafè, di continui a vignivin a viodi se o vevin dibisugne di alc. I stes polizais che a passavin di tant in tant par controlâ che dut al fos a puest, une buinore si son presentâts cun lis brioches pe gulizion”. E Candussio, front man te cjasute narançon dal infopoint, al zonte ancje il particolâr di tantis personis che, passant li denant, a lui si indreçavin: “Puedio lei cumò? Vêso une part di dâmi subit?”. “Verementri, al jere di prenotâsi plui di un mês za fa!”. In tancj, a tornavin ancje dome a scoltâ. Ogni dì. “Il pic des visitis si regjistrave tor di misdì, e des 5 aes 8 sot sere. Ma o pensi che nissun al vedi mai let dibessôl”, e spieghe Elena Zanussi, de ARLeF.
Fra i letôrs partecipants, il grup plui numerôs al è stât chel organizât di Paolo Bortolussi di Vildivar, dutun cu la Universitât de Tierce etât di Rivignan: 50 personis, jenfri chês ancje tancj zovins, dal dopodimisdì aes 10 di sere dal lunis. Pre Romano Michelot al à compagnât personalmentri i grups di Vilegnove e di Ruvigne. Ma al letorin si son alternâts ancje Dino Persello, che al à puartât 15 amîs, il coro di Iplis, il grup de Filologjiche, chei de Agjenzie Regjonâl Protezion dal Ambient (Arpa), la scuelute di Palme. Dal pont di viste gjeografic, alte la partecipazion de Cjargne e di ciertis zonis dal Friûl, tant che Spilimberc e Feagne. Come letôrs singui, in ARLeF a ricuardin il câs di un triestin e di une austriache che e sta a Udin, che si son presentâts aes provis. Po di une femine origjinarie de Grecie. Plui voltis, e je rivade ancje une siore de Emilie Romagne che il furlan no lu fevelave ma che e voleve partecipâ a ogni cost. E, ae fin, je à fate.
In tancj di chei che no son rivâts a jentrâ te liste dai letôrs a àn dade la lôr disponibilitât tant che sostitûts: in pratiche, se cualchidun si inclapave o no si impensave che al jere il so turni, la organizazion e veve une liste di volontaris cun disponibilitât 24 oris su 24 a presentâsi sul puest, tal arc di un timp di 30 o 45 minûts. “Lis defezions si son contadis suntune man: dome une volte, mi è capitât propit a mi, a ‘nd vin vudis trê, une daûr chê altre, al è stât il moment plui critic”, al dîs Candussio.
Il fatarel plui divertent lu à regalât Bruno Pizzul. La dì prime, ospit di une trasmission sportive, al à dit di jessisi impegnât cetant: “Mi àn dât un toc impestât”. Gjavât fûr dal libri dai Numars, il toc al jere folcjât di gjenealogjiis, di çocs familiârs e di nons ebraics. Pizzul si è presentât al Infopoint cul solit spagnolet in bocje e, cjalant par stuart i operadôrs: “Ma, fantats, ce mi vêso dât di lei? La formazion dal Iraq??”. Il sindic di Udin, Furio Honsel, al è stât l’unic a no lei doprant il stampât mandât de organizazion, ma diretementri de sô personâl Bibie par furlan. Enzo Cainero, invezit, al à provade la sô leture la dì prime, in aeropuart a Ronchi, judât dal president de Ana di Udin, Dante Soravito De Franceschi, intant che a spietavin il rientri de Julia dal Afghanistan.
Oscar Puntel e Mauro Della Schiava
SPECIÂL BIBIE – Une setemane che no si pues dismenteâ............
Il grant libri che al conserve lis firmis dai 1127 letôrs cierts (cualchidun al à smiezât la part cuntun amì, pûr di partecipâ) al è plen di dedichis e di pinsîrs “in ricuart” di pre Toni Beline e di pre Checo Placerean. Culì, neri su blanc, lis frasis lassadis di cûr de int che e passe pe Capele de Puritât: “une grande esperience pe int furlane”, o “me ricuardarai par dute la vite”, “lei la Peraule in lenghe al tocje il cûr”. Di 1113 a 1118, si cjatin lis firmis de famee Placerean, che e à let in bloc e che e je risultade la famee plui numerose.

robotstxt: allowed

filter: keep


text:
Un Vanzeli dut par furlan copiât a man, in gotic, di Roberto Giurano e impreziosît dai dissens di Otto D’Angelo, là che i episodis plui impuartants de vite di Crist a vegnin ambientâts intun contest furlan. Une opare di grant valôr volude e sustignude de Aministrazion Provincial di Udin, che e à finanziade la sô riproduzion anastatiche. L’origjinâl, tant che un manuscrit antîc, al è conservât in Vile di Ruvigne, donât dai autôrs a la Parochie. Trê domandis. Ce sens aial in dì di vuê metisi a scrivi a man un Vanzeli? Vuê che cuntun click tu podaressis sfueâ su di un piçul palmâr la interie biblioteche di Alessandrie di Egjit? Il pinsîr al cor a chei munics de Ete di Mieç che a spindevin la lôr vite a copiâ manuscrits. Il lôr sfuarç al jere grant. I voi a clopavin, i dêts a dulivin, la schene e doventave dulinciose. Ma a jerin cussients che la lôr scriture si faseve test, “textus” par latin, ven a stâi tele, tiessidure, une rêt tra Diu e il Mont: la pergamene e jere piel di demâi che a forin vivents; plui tart la cjarte le si sdrumave fûr dai peçots che a vistivin i oms o po dopo gjavade dai arbui dal bosc. Fuee e sfuei a àn la stesse etimologjie. Il colôr dal ingjustri, robât dai miner ai, la pene par scrivi, domandade in prestit a lis alis di une ocje. Il libri insome come straordenari condensât dal Creât e di ducj i siei elements. E parcè po il Vanzeli di Marc? Si sa ben che lis lidrîs de Glesie di Aquilee a vegnin fûr di Alessandrie di Egjit. E la tradizion e vûl che propite Marc al sedi stât il prin evangjelizadôr dal nestri Popul. Par secui un Vanzeli di Marc scrit in alfabet onçâl al fo custodît tal monasteri di Sant Zuan in Tube, dongje des bocjis tal Tamau, venerât come une relicuie dai popui de Europe Orientâl sogjets al magjisteri di Aquilee. E cuâl significât podial vê un Vanzeli scrit par furlan? Inte metât dal secul IX Ciril e Metodi si sfuarçarin di cjatâ fûr un alfabet par podê consegnâ a la lenghe di ducj i slâfs la peraule di Diu. Plui tart, inte Ete Moderne, Martin Lutâr al sustignî che un popul al à il dirit di preâ te lenghe de sô mari, e cussì al à tradusût la Bibie par todesc. Tal stes zîr di agns Primož Trubar al doprâ il sloven. Tal an dal Signôr 2012, su la sine de fadie di pre Antoni e di tancj altris iluminâts, chest libri, voltât par furlan da la sapience di pre Romano Michelot, nus consegne vuê il stes messaç. Une piçule opare di art di sfueâ, di lei, di viodi, di meditâ e di gjoldi. ■
Angelo Floramo
LA FABRICHE DAI… LIBRIS. Il Vanzeli di Marc............
Un Vanzeli dut par furlan copiât a man, in gotic, di Roberto Giurano e impreziosît dai dissens di Otto D’Angelo, là che i episodis plui impuartants de vite di Crist a vegnin ambientâts intun contest furlan. Une opare di grant valôr volude e sustignude de Aministrazion Provincial di Udin, che e à finanziade la sô riproduzion anastatiche. L’origjinâl, tant che un manuscrit antîc, al è conservât in Vile di Ruvigne, donât dai autôrs a la Parochie. Trê domandis. Ce sens aial in dì di vuê metisi a scrivi a man un Vanzeli? Vuê che cuntun click tu podaressis sfueâ su di un piçul palmâr la interie biblioteche di Alessandrie di Egjit? Il pinsîr al cor a chei munics de Ete di Mieç che a spindevin la lôr vite a copiâ manuscrits. Il lôr sfuarç al jere grant. I voi a clopavin, i dêts a dulivin, la schene e doventave dulinciose. Ma a jerin cussients che la lôr scriture si faseve test, “textus” par latin, ven a stâi tele, tiessidure, une rêt tra Diu e il Mont: la pergamene e jere piel di demâi che a forin vivents; plui tart la cjarte le si sdrumave fûr dai peçots che a vistivin i oms o po dopo gjavade dai arbui dal bosc. Fuee e sfuei a àn la stesse etimologjie. Il colôr dal ingjustri, robât dai miner ai, la pene par scrivi, domandade in prestit a lis alis di une ocje. Il libri insome come straordenari condensât dal Creât e di ducj i siei elements. E parcè po il Vanzeli di Marc? Si sa ben che lis lidrîs de Glesie di Aquilee a vegnin fûr di Alessandrie di Egjit. E la tradizion e vûl che propite Marc al sedi stât il prin evangjelizadôr dal nestri Popul. Par secui un Vanzeli di Marc scrit in alfabet onçâl al fo custodît tal monasteri di Sant Zuan in Tube, dongje des bocjis tal Tamau, venerât come une relicuie dai popui de Europe Orientâl sogjets al magjisteri di Aquilee. E cuâl significât podial vê un Vanzeli scrit par furlan? Inte metât dal secul IX Ciril e Metodi si sfuarçarin di cjatâ fûr un alfabet par podê consegnâ a la lenghe di ducj i slâfs la peraule di Diu. Plui tart, inte Ete Moderne, Martin Lutâr al sustignî che un popul al à il dirit di preâ te lenghe de sô mari, e cussì al à tradusût la Bibie par todesc. Tal stes zîr di agns Primož Trubar al doprâ il sloven. Tal an dal Signôr 2012, su la sine de fadie di pre Antoni e di tancj altris iluminâts, chest libri, voltât par furlan da la sapience di pre Romano Michelot, nus consegne vuê il stes messaç. Une piçule opare di art di sfueâ, di lei, di viodi, di meditâ e di gjoldi. ■


text:
Tal prin apontament di vinars ai 21 di Jugn, aes 5 dopomisdì, al Museu etnografic, in ocasion de Fieste de musiche, si podarà cognossi la storie e lis tradizions dal popul furlan traviers dal art dai suns, in rituâi, fiestis, vite cuotidiane, e amirâ struments come lis craçulis, i sivilots, lis armonichis, ma ancje un rarissim strument dal 1563 di Domenico da Pesaro, une bunkule, une pianole mecaniche e diviersis rapresentazions di senis musicâls sui mobii e tai afrescs di Palaç Giacomelli. In chê ocasion, dilunc la visite, l’armonicist Manuel D’Orlando al sunarà musichis de tradizion furlane.
Domenie ai 30 di Jugn, aes 11 di matine, “Syntagma” e rive a Cjase Cavazzini par presentâ lis oparis leadis ae musiche des colezions Marangoni, Astaldi e Friam, ven a stâi dal comitât italo-american “Friul Arts and Monuments” nassût dopo dal taramot. Oparis dal Vot e Nûfcent, tra lavôrs a teme musicâl dai fradis Basaldella, Candido Grassi, Giacomo Mantegazza, Dino Severini e altris, par une visite che sarà compagnade des esecuzions musicâls de clarinetiste Sara Papinutti.
Sabide ai 6 di Lui, aes 11 di matine, la visite e je tai Museus dal Cjistiel di Udin, tra grancj lavôrs di Domenico da Tolmezzo, Palma il Giovane, Antonio Carneo, Giambattista e Giandomenico Tiepolo, de art antighe al Risorziment, cun spiegazions compagnadis dal ghitaris Pierluigi Clemente cun musichis a teme.
Domenie ai 14 di Lui, aes 11 di matine, si torne al Museu etnografic par cognossi la musiche antighe in Friûl, cu la visite vuidade e il clavicembalist Marius Bartoccini che al sunarà su une spinete rare, copie di un origjinâl dal 1571 realizade di Paolo Zerbinati.
Domenie ai 21 di Lui, simpri aes 11 di matine, i suns de citât traviers de art figurative si mostrin indaûr tai Museus dal Cjistiel, cul duet Fabio Accurso al liût e Alessandra Cossi ae vôs.
Ultime date, domenie ai 28 di Lui, aes 5 dopomisdì, par une visite tal Museu de Catedrâl di S. Marie Anunziade di Udin e tal Oratori de Puritât, tra oparis di Tiepolo, Maffeo Verona, Louis Dorigny, Giuseppe Torretti e altris, cun esecuzions organistichis in ocasion dai 250 agns de muart dal organâr Pietro Nachini, che tra l’altri al à realizât propit te Catedrâl il so centesim orghin, cumò in vie di restaur tal insiemi di tantis iniziativis leadis a cheste personalitât.
Par partecipâ aes iniziativis (al è puest par no plui di 30 visitadôrs) bisugne prenotâsi telefonant al numar 0432/1272591 (di martars a domenie, des 10 di matine aes 6 sore sere). Par prenotâ la visite dai 28 di Lui si à di scrivi a: syntagmaudine@gmail.com
Ducj i inzornaments su la pagjine Facebook “Syntagma – itinerari d’arte musicale”. ❚
A.S.
I APONTAMENTS............
Tal prin apontament di vinars ai 21 di Jugn, aes 5 dopomisdì, al Museu etnografic, in ocasion de Fieste de musiche, si podarà cognossi la storie e lis tradizions dal popul furlan traviers dal art dai suns, in rituâi, fiestis, vite cuotidiane, e amirâ struments come lis craçulis, i sivilots, lis armonichis, ma ancje un rarissim strument dal 1563 di Domenico da Pesaro, une bunkule, une pianole mecaniche e diviersis rapresentazions di senis musicâls sui mobii e tai afrescs di Palaç Giacomelli. In chê ocasion, dilunc la visite, l’armonicist Manuel D’Orlando al sunarà musichis de tradizion furlane.


text:
Si podaressial savê la origjin dal «spagnolet»?
Mandi e gracie, Vanda Fabro. Mail su Facebook
Spagnolet
Spagnoletta al è il non che si deve ai spagnolets in dute italie cuant che a son rivâts, su la fin dal Votcent: il non si riferìs ae Spagne tant che lûc di origjin dal prodot, ancje se nol è dit che al vignìs de Spagne. Dispès i prodots gnûfs a cjapin une denominazion che e rimande a une divignince esotiche (al baste pensâ al sorturc = sorc turc, che al ven de Americhe e no de Turchie, al sarasin, che nol à a ce fâ cui saracens e v.i.).
Il non spagnoletta si cjate in diviers autôrs talians de fin dal Votcent – prins dal Nûfcent e al è restât in plui varietâts talianis.
Tal furlan e je la difarence di gjenar rispiet al feminin talian, salacor par analogjie cun zigar che al è masculin (te stesse maniere par furlan si pues dî sigaret, invezit no si acete tant che tiermin just sigarete).
(Rispueste par cure di Sandri Carrozzo)
Mandait la vuestre curiositât a la nestre mail info@lapatriedalfriul.org o cuntun messaç a la nestre pagjine Facebook)
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
Ents, associazions, istitûts culturâi e bibliotechis a puedin ricevi in abonament lis rivistis de Societât Filologjiche Furlane:
Coscj di abonament
L'abonament al coste:
- 50,00 € pe spedizion des rivistis in Italie;
- 60,00 € pe spedizion des rivistis tal Forest (une sole spedizion anuâl).
Cundiplui e je la possibilitât di sotscrivi un gnûf gjenar di abonament “Amì de Filologjiche”, che al permet di ricevi dutis lis rivistis de Societât Filologjiche Furlane e dutis lis publicazions che a vegnin fûr vie pal an (e, tra chestis, l'impuartant numar unic su la localitât che e da acet al congrès anuâl dai socis).
In chest câs il cost dal abonament al è:
Cemût sotscrivi l’abonament
Cemût paiâ
- 200,00 € in totâl par an pe spedizion in Italie;
- 250,00 € in totâl par an pe spedizion tal Forest (une sole spedizion anuâl)
- bonific bancjari te Bancje di Cividât SCPA – Agjenzie 5 di 33100 Udin, vie Vittorio Veneto
IBAN: IT 39 W 05484 12305 CC0640 110012
dal Forest zontâ il codiç BIC: CIVIIT2C
- cont curint postâl N° 15387335, intestât ae Societât Filologjiche Furlane, vie Manin 18 - 33100 Udin
- in contants tes sedis de Societât Filologjiche Furlane
Par deventâ soci de Filologjiche Furlane, viôt achì


text:
In memorie di pre Antoni Beline, tal otâf aniversari de muart
A jerin ducj i doi in schene, sentâts in face de glesie di S. Martin di Rualp e Val, e no si jerin nacuarts che o jeri rivât. A cjacaravin sot vôs cul cûr viert. Mi soi fermât di daûr; o sintivi dut, cence jessi viodût.
Pre Antoni al diseve: “A son passâts ormai vot agns de mê muart. In vite, o ai gotât straceis di lagrimis pal gno popul e glesie, ma mi somee che dut si è arsinît e che anzit un desert, la mancjance di sens di autonomie e di popul, si sta slargjant simpri di plui tune apatie gjenerâl. Cualchidun al dîs: Pôcs agns ancjemò e il furlan nol sarà plui un probleme”.
Ma chel altri i rispuindeve: “Tu âs reson sì e no. Dopo de tô muart al è cambiât clime. A àn fat pape un argjentin che al à menade une svintade di aiar gnûf no dome te glesie, ma in Europe e tal mont. Lui al predicje un Diu che al vîf fra i tribulâts, fra i piês, Diu di misericordie e no di svindic.
E cuant mai tai secui indaûr erial sucedût che une persone e podès cjacarâ cul pape in libertât, o a un omosessuâl di no sintîsi judicât, o a lis fameis di podê sintî -I cattolici non sono conigli-, o a un barbon di jessi ricevût te Capele sistine, o a certs cristians di butâur in muse: Facce da Quaresima… Dutis robis che tu tu vevis za scritis a mût to, ma che nissun sorestant o Pape al veve ancjemò proferît”.
E al continuà:
“A la fin di Otubar dal an passât e je stade fate in Vatican la sinode dai leaders dai moviments popolârs, soredut dai popui cence proprietât, ni cjase, ni lavôr. Il Pape ur à dit: “Nissun popul cence il so teritori! Ducj i popui a àn dirit a la sovranitât su la lôr tiere e su lis lôr risorsis naturâls”. E al zontave: “No critichis, no vuacâ dibant, ma frontâ cun dutis lis fuarcis chest caos che la economie mondiâl nus fâs gloti. Al è rivât il moment che i popui cence dirits si dein une organizazion”.
E al continuave disint:
“Al è ver che il Friûl al mûr, ma se o rivassis a dâ une soflade par parâ vie la cinise, sot de cinise a son cjaldis lis boris, e des boris al cjape flame un fugherut e daspò un fugheron. Coragjo! Tignît dûr! Salvait il vestri patrimoni di autonomie, di lenghe, di culture, parcè che cheste globalizazion salvadie no à sens. Sveaitsi, cjapait stime di vualtris! No sês il popul plui disgraciât dal mont”.
Pre Antoni al dondolave il cjâf e nol saveve ce dî; però, si lu viodeve che al stave dant di ca e che la grinte i tornave.
Pre Antoni al disè:
“O ai tant scrit cuintri une struture di glesie ridusude a istituzion, stacade de int, peade a la politiche a a soluzions di antigae. E lu fasevi in cussience, cul Vanzeli in man e pal afiet che i puarti a la mariglesie di Aquilee. Però vot agns indaûr, cuant che o ai lassât il mont, o jeri considerât ancjemò un predi eretic, pelagjan, che i sorestants si vergognavin di me. E vuê no mi tocjarès miôr destin”.
Subit, chel altri i rispuindè: “Âstu let sui gjornâi i 15 pecjâts che il Pape ur à butât in muse ai gardenâi? La malattia narcisista, il cuore di pietra e la testa dura, l’alzheimer spirituale, la schizofrenia esistenziale”…
Al cjonçà pre Antoni: “Alore al è ben pôc ce che o ai contât te Fabriche dai predis,
un libri che al è improibît ore presint”.
Chel altri i rispuindè: “Tu tu âs dome ripuartât la veretât e no tu mertis condane; in chest câs a varessin di condanâ une vore di plui il Pape che al à palesât al mont intîr i pecjâts de curie romane”.
Pre Antoni al jere dut comovût. Il Signôr i veve fat gracie a vot agns de muart.
Tornât in sè al disè:
“E i nestris paîs cence predi, cu lis glesiis sieradis e la int a slas”…
Subit l’amì lu interompè: “No tu ti impensis plui di chês maris che tu âs cognossût, che no savevin il Credo ma che a disevin rosari dongje dal fi malât, o di chel om che al impiave une cjandele cul cûr sglonf, o di un frut inocent che al preave inzenoglât sot de crôs, e âstu za smenteât il Galandin e la Bibe, il Marcel da Dinquam e la Sulìn, Zuan dal Soldon di Treli e Marie da Bin, o chel om in preson che si scrivevis… Trope fede, fra tantis tragjediis, no erie tal lôr cûr?
Cheste int ancje se no pree seont regule, no je cence Signôr, e à te anime il Spiritu Sant. I fedêi, unîts te glesie, no sbalgjin intal crodi; o vin di stimâ la pietât popolâr, la santitât semplice e gjenuine dai vanzums e dai escludûts. Lis comunitâts cristianis dal Gjapon, dal secul XVII in ca a son restadis cence missionaris par dusinte agns. Ma cuant che dopo a son tornâts di gnûf altris missionaris, a an cjatât dutis lis comunitâts ancjemò vivis. Ducj batiâts, ducj vude dutrine, ducj sposâts in glesie, e chei che a jerin muarts, ducj sapulîts cristianamentri. No esistevin predis. E cui vevial fat dut chest? Personis semplicis: i batiâts.
Ce che de pastorâl dai paîs piçui e des glesiis cence predi tu tu scrivevis, al è dut vêr. Bastarès metilu in pratiche in pazience, preiere, ducj unîts e in tante umiltât. Il Spirtu Sant simpri nus maravee parcè che no si ferme al passât ma nus fâs cjaminâ viers esperiencis gnovis.
Coragjo, no tu âs pierdude ancjemò la batae; il to lavôr no ti è costât dibant. Disi al to popul che si svei. E ten a ments: no tu sês di bessôl”.
… Ma ormai a cisicavin pardabon sot vôs e o vevi il sun de peraule ma no rivavi a capî. O ai sintût dome pre Antoni che i diseve a pape Francesc: “Grazie”.
Dopo, a son jevâts in pîts e si son cjapâts a bracecuel. ❚
T.Z.
In memorie di pre Antoni Beline. Si son cjapâts a bracecuel............
In memorie di pre Antoni Beline, tal otâf aniversari de muart


text:
Sîscent firmis intune dì, par fâ restâ in Friûl un patrimoni che al nudrìs lis nestris lidrîs: il lat. La storie e je chê di une siore di Udin, Paola Pino Vianello, che si è metude a tirâ sù adesions a une petizion par tignî achì di nô la proprietât e il control di Latterie Friulane. Ma no parcè che e vedi cualchi interès personâl concret: no je parone di vacjis, no fâs part di nissune associazion di agricultôrs e nancje di nissun sindicât. No je part di nissune associazion di consumadôrs e di nissun partît politic. E je furlane: e vonde. E par chest si è mote.
Al è cetant strani in dì di vuê cjatâ int che si bat in maniere disinteressade par ideis che a somein fûr dal timp e de logjiche di un marcjât che nol à regulis e che nol cjale in muse a di nissun. Ma la siore Paola e saveve che Latterie Friulane al jere un dai ultins tocs di Friûl che ancjemò no jerin svolâts vie, glotûts de brame simpri penze des multinazionâls o svendûts par un blanc e un neri di furlans masse atents aes palanchis e pôc ae lôr identitât. E cussì, a 79 agns, cuant che altris si gjoldin cuiets la lôr meretade pension, la siorute e à vude une idee che e à stiçât une vore di interès di bande de int. A àn firmât ducj: zovins e vecjos, operaris e disocupâts, golets blancs e implegâts: e no dome tai dîs che la siorute e steve di fûr de Galarie Bardelli. Ancje tes zornadis dopo Paola, adun cu lis dôs fîs Mariolina e Valeria, e continuave a ricevi solecitazions par puartâ indevant la sô bataie. E no jere plui di bessole. Di ogni bande dal Friûl, ancje di Gurize, dulà che Latterie Friulane nol è che e vedi po ducj chei afârs, a rivavin richiestis di vê i modui par cjapâ sù lis adesions e la ruede de petizion no si fermave.
Tal non de gjenuinitât di un prodot “san e furlan”, in chest document che si proponeve di firmâ si clamave ae mobilitazion i citadins che, cuntune semplice sotscrizion, a podevin pandi dute la lôr voie di dî “no” al lat forest. Parcè che l’efiet di une tratative come chê cu la Granarolo, gruesse aziende emiliane che e veve za metût lis mans su la societât di Cjampfuarmit, e varès vût un impat une vore pesant suntun compart che al à bielzà paiât i coscj de inchieste su la Cospalat (a proposit, di chê vicende no si è savût plui nuie: trop timp coventaraial par cognossi la veretât?). La pueste in zûc e jere penze: la pierdite complete de filiere di un aliment che al è un pôc ce che e je la marilenghe in ambit inteletuâl. La mari di fat e covente a dâ dôs robis ai siei fîs: il lat par nudrîju e la lenghe par fâju deventâ oms jenfri altris oms.
La storie de siore Paola e di ducj chei che le pensin come jê e je une vore biele, di chês che a meritin di jessi contadis: int par ben che pardabon e pense che la bontât di un prodot e rapresente un valôr pal teritori e che e à vût voie di scombati par chest. Ae mail paola.pinovianello@gmail.com a son rivadis adesions a sbreghebalon. Ma alore parcè cheste storie le contìno al passât?
La rispueste le savês bielzà in tancj… parcè che Latterie Friulane ae fin e je stade vendude. I furlans che a jerin socis a àn vût dome voie di vuadagnâ ce che ur jere stât imprometût e a àn sielzût di tirâ sù cualchi franc invezit di fidâsi dal plan che la Coldiretti e veve prontât par tignî in Friûl lis brenis de societât. Robis di no crodi par chei che a àn un concet di Friûl come sisteme integrât di teritori, int e economie. Ma a son robis che a son zaromai sucedudis (par esempli cu lis bancjis) e che duncje nus mostrin che il furlan salt, onest e lavoradôr in dì di vuê al à gole dome di bêçs. De furlanetât ur interesse a pôcs. Pôcs, ma bogns: come Paola, come il president di Coldiretti Dario Ermacora e ducj chei che come lôr a àn cirût di resisti ae potence dai bêçs. Dulà che un popul si free lis mans dant vie la sô tiere e ce che e à di bon (come il lat), dant vie la sô lenghe par braùre di une modernitât che e fâs someâ la omologazion la uniche clâf pussibil, e reste nome une frase di podê dî: “Not in my name”, “no intal gno non”. Covente jessi in tancj a dîlu, e no rindisi al fat che nus somee di jessi bessôi. Paola e dimostre che o sin plui di ce che o pensìn. ❚
✒ Walter Tomada
La vergogne des latariis............
Sîscent firmis intune dì, par fâ restâ in Friûl un patrimoni che al nudrìs lis nestris lidrîs: il lat. La storie e je chê di une siore di Udin, Paola Pino Vianello, che si è metude a tirâ sù adesions a une petizion par tignî achì di nô la proprietât e il control di Latterie Friulane. Ma no parcè che e vedi cualchi interès personâl concret: no je parone di vacjis, no fâs part di nissune associazion di agricultôrs e nancje di nissun sindicât. No je part di nissune associazion di consumadôrs e di nissun partît politic. E je furlane: e vonde. E par chest si è mote.


text:
“Buine sere, fantacinis! / Us domandi libertât / Di podèus çhantâ une danze / Cence jessi disturbât // S’o savès une rizzete, / La vorès propi çhantâ, / Ma no sai dabon nissune / Sôl che dî lalìn-lalâ // Uei çhantâ e jò uei ridi, / Alegramentri jò uei stâ, / Se a cualcùn i fâs fastidi / che si tirin vie di cà.”
E scomence cussì la prime des vilotis racueltis sul finî dal Votcent de bande dal grant studios di folclôr e di tradizions popolârs Valantin Ostermann (Glemone 1841 – Trevoglio –BG- 1904) in chest preseôs volum di 400 pagjinis.
La materie e je organizade par argoment, ven a stâi che, par esempli, intal cjapitul dedicât ae vuere o cjatarìn dome cjantis ispiradis a di chê. No si varà duncje di cirî i titui des vilotis che za o cognossìn, ma avodâsi a leisi dutis lis cuartinis (cuatri viers otnaris, doi plans e doi çoncjâts). I argoments a son une vore svariâts: ligrie, ironie su paîs e su personis, matrimoni, bielece dal om e de femine, fantasiis e desideris di amôr, ricuarts, pâs, zelosie, fedeltât, amôr di patrie, amôr disfortunât, pintiment e v.i. Se si pense che chest gjenar di studi al jere a pene nassût, si pues preseâ ancjemò di plui la opare di Ostermann, no cate che i metodis di ricercje a fossin ancjemò rudimentâls e aprossimatîfs.
Intes 16 pagjinis de introduzion (scritis par talian) l’autôr al mostre di cognossi ben la complessitât de situazion sociolinguistiche dal Friûl (la stesse cjante e pues presentâ variants in montagne, in culine e in planure) e al da cont ancje des racueltis che a jerin stadis fatis prime de sô (Teza, Leicht, Gortani, Arboit, Podrecca). E se di une bande nus fâs fâ muse di ridi la idee di relegâ intun fassicul separât lis cjantis ‘pornografichis’, di chê altre nus gratifiche une citazion tirade fûr dal impuartant periodic L’Illustrazione italiana (1890), che e dîs che i cjants popolârs lombarts no puedin lâ dongje a chei venezians, sarts, sicilians, napoletans e… furlans, “i più profondi di tutti”. ❚
✒ Laurin Zuan Nardin
SIMPRI BOGNS. Valentino Ostermann, Villotte friulane, Udin, 1892............
“Buine sere, fantacinis! / Us domandi libertât / Di podèus çhantâ une danze / Cence jessi disturbât // S’o savès une rizzete, / La vorès propi çhantâ, / Ma no sai dabon nissune / Sôl che dî lalìn-lalâ // Uei çhantâ e jò uei ridi, / Alegramentri jò uei stâ, / Se a cualcùn i fâs fastidi / che si tirin vie di cà.”


text:
LA SAPIENCE REGULE DI VITE
Esortazion a la justissie
1 1 Amait la justissie, vualtris ch’o regeis la tiere,
pensait dal Signôr come cu va,
cirîlu cun tun cûr sclet,
2 parceche lui si fâs cjatâ di chei che no lu tìrin a siment,
e si palese a di chei che no son malfidents cun lui.
3 Difat i resonaments inturtiçâts a slontànin di Diu,
ma la fuarce ch’e pò dut, metude a lis provis,
e pare vie i basoâi.
4 La sapience no jentre tun’anime ch’e fâs il mâl
e nancje no stâ tun cuarp sotan dal pecjât.
5 Parceche il spirt sant ch’al insegne al odee l’imbroi,
si ten lontan dai resonaments cence dret
e al è sovât cuanche e rive la tristerie.
La sapience intal mont
6 La sapience e je un spirt che j ûl ben al om,
ma no lassarà cence cjastic chel ch’al blesteme cui siei discors,
parceche Diu al è testemoni dai siei pinsîrs,
vuardean sancîr dal so cûr,
e al scolte la sô peraule.
7 Il spirt dal Signôr al jemple dut il mont
e chel ch’al ten adun ogni robe al cognos la vôs di dut.
8 Par chest nol podarà restâ platât chel ch’al dîs robis che no van
e nancje no lu sparagnarà la justissie ch’e corêç.
9 Si implantarà un proces sui progjets dal trist
e il sunôr des sôs peraulis al rivarà fin li dal Signôr
a condane des sôs inicuitâz;
10 parceche une orele gjelose e scolte ogni robe
e il cisicâ di chei ch’a remènin nol reste platât.
11 Vuardaisi alore dal remenâ dibant,
tignît lontane la lenghe dal fevelâ mâl,
parceche nancje une peraule segrete no larà pierdude,
une bocje bausarie e cope l’anime.
La muart e je opare dal pecjât
12 Finîle di lâ a cirî la muart cui fai de vuestre vite
e di tirâsi intôr la ruvine cu lis voris des vuestris mans,
13 parceche Diu nol à fate la muart
e nol gjolt pe ruvine di chei ch’a vìvin.
14 Lui al à creadis dutis lis robis par ch’a sedin;
pe salût a son lis creaturis dal mont,
in lôr no ’nd’è velen di muart
e chel altri mont nol regne su la tiere.
15 Che difat la justissie no mûr mai.
16 Ma i triscj cui fats e cu lis peraulis a clàmin sore di lôr la muart;
crodinle amie, si son consumâts par jê
e cun jê e àn fat un pat
parceche a mèrtin di jessi framieç dai siei.


text:
Cuâl isal il cuadri tipic dal Friûl? Domande dificile, ognidun di nô al darà une rispueste difarente come che son difarentis lis varietâts de lenghe furlane di paîs in paîs. Portofino al à il so golfut cu lis cjasis coloradis, Piran i tramonts su lis salinis di Sicciole, Rovigno batanis e abitazions che a vegnin sù dretis dal mâr, Vignesie puints e canâi, la Austrie e la Svuizare lis malghis cui prâts. In Friûl si pues cjatâ dut chest e no dome. O sin une tiere di grancj pitôrs astrats, ma nol mancje un gjenar dut particolâr, “nestri”, familiâr, intim ma coletîf, di une impuartance storiche e antropologjiche straordenarie.
REALISIM NESTRI_ Otto D’Angelo, classe 1923, al è dal sigûr il plui grant esponent di chest stîl “nestri”, un fotograf su tele che cu lis sôs pineladis nus cjante cun realisim la vite dai prins 60 agns dal 1900. Otto al à passade la sô infanzie a Sunviele a cjaval di dôs vueris mondiâls, che insiemit ai muarts a àn soterât, cuntune velocitât mai riscuintrade te storie de umanitât, la culture agricule di dut l’Ocident. Otto al à timp par stampâsi tal so cjâf senis e situazions, vicendis e colôrs che tal zîr di une gjenerazion si saressin confinâts tes fotografiis in blanc e neri o tai ricuarts dai vons. A diference di tancj, la piture par Otto e je stade un mistîr fin di zovin.
EMIGRANT ANCJE LUI_Partît pe Francie za tal 1946 al à vude une cariere impuartante tal mont dai fumuts (si pues dî che al è stât il prin di une lungje tradizion furlane che e dure inmò vuê), tai romanç ilustrâts (Boléro, Intimité) precursôrs dai “fotoromançs”. Interessantis a son stadis ancje lis cuviertinis dai romançs “Casanova”, “Quo vadis” voltâts dal talian al francês, o, tal sport ilustrât, lis sôs innomenadis “cronachis dissegnadis” su la riviste “France Futbal”, come che a son ventadis famosis simpri in cjamp sportîf in Francie lis sôs pituris murâls di grandis dimensions.
DI GNÛF IN PATRIE_Tal 1958 Otto al torne e si ferme in Friûl dulà che a Udin al vierç un dai prins studis publicitaris che al progjetarà etichetis, manifescjm cjartis topografichis ancjemò dopradis e preseadis. Famosis a son lis etichetis des scjatis di persut di S. Denêl, i manifescj de sagre dai mus di Feagne, lis publicitâts pes cantinis sociâls e lis monts che si puedin cjantâ suntune vore di cjartis Tobacco.
Ancje in Friûl Otto nol sbandone il mont dal “patinât”, lis sôs “pituris dal vêr” a deventaran cussì innomenadis che Olivero Noschese in visite a Udin si fasè compagnâ li dal nestri pitôr par fâsi fâ un ritrat, o come ancje bramât des fantatis al jere un concors di bielece che al veve come prin premi la esposizion dal propri ritrat firmât “Otto” tes vetrinis des buteghis plui a la mode.
LA PITURE DE MEMORIE_ Dal 70 in ca la svolte, e rive la piture dai ricuarts, lis telis de storie. Otto al scomence cul dissegnâ la place di Sunviele prime de vuere par no fermâsi plui fasint tornâ a vivi cjantons, sueis, cusinis, stalis, cjamps, trois, canâi, musis strachis, feminis che a dan di tete ai fruts, morôs contents, emigrants che a partissin par cuissà dulà e tantis altris esperiencis dal nestri Friûl. I paisaçs e lis storiis di vite vivude di Otto a van di une bande a di chê altre dal Friûl, da la Cjargne al mâr, di Gurize a Cordenons e i siei cuadris a son sparniçâts ator pal Mont, dal Canadà a la Francie, dai Usa a la Cine.
Il sucès des oparis di Otto al è grandonon tai fogolârs dai emigrants e pai lôr disssendents, parcè che i siei colôrs a fasin tornâ sù i ricuarts plui lontans, lis visions di paîs baratadis par simpri dal boom economic e dal taramot.
Cui che al cjale un caalis di Otto al vierzarà un biel libri di storie contemporanie, cui che al larà a viodi une sô mostre (la prossime e je a Cjavàs, cjalait il box ta cheste pagjine, ndr) al cjacararà cuntun brâf antropolic, cui che al incuintrarà il nestri pitôr, ancje dome par pocjis oris, al varà la furtune di assisti a une rare lezion di vite, a une infornade colorade di passion e si puartarà a cjase testemoneancis che a riscjin di jessi dismenteadis par simpri. ■
Daniele Martina
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
«L’Ente Friuli nel Mondo al è il plui antîc, adiriture il prin di cheste sorte che al è nassût in Italie (ai 20 di Jugn 1953) par mantignî i rapuarts cui furlans de diaspore. Al ten dongje 156 Fogolârs, cun passe 23 mil socis in dut il mont.». Il president de Provincie di Udin Pieri Fontanini, vie par une conference stampe, adun cul president dal ent Pittaro, al à sburtât par meti man ae situazion dai tancj ents che si ocupin di emigrants, zontant: «a bastaressin chescj elements par dâi al ent la impuartance che al merete. Invezit la linie cjapade de Zonte regjonâl Tondo e mantignude di chê Serracchiani e je di une rapresentance dai emigrants fruçade in masse organizazions e cuntune division des risorsis che no ten cont des variis realtâts». ❚
O.P.
Fontanini al poie lis istancis dal Ent............
«L’Ente Friuli nel Mondo al è il plui antîc, adiriture il prin di cheste sorte che al è nassût in Italie (ai 20 di Jugn 1953) par mantignî i rapuarts cui furlans de diaspore. Al ten dongje 156 Fogolârs, cun passe 23 mil socis in dut il mont.». Il president de Provincie di Udin Pieri Fontanini, vie par une conference stampe, adun cul president dal ent Pittaro, al à sburtât par meti man ae situazion dai tancj ents che si ocupin di emigrants, zontant: «a bastaressin chescj elements par dâi al ent la impuartance che al merete. Invezit la linie cjapade de Zonte regjonâl Tondo e mantignude di chê Serracchiani e je di une rapresentance dai emigrants fruçade in masse organizazions e cuntune division des risorsis che no ten cont des variis realtâts». ❚


text:
B. Eline de Valentinis, religjose
Memorie (Ai 23 di Avrîl)
Eline, nassude dal 1396 a Udin dai conts di Manià, e jere sposade cul cavalîr Antoni de Cavalcantibus, e e à metût al mont sîs fîs. Muart il so om dal 1441, e je restade ancjemò par un pôcs di agns inte sô cjase di Udin. E à dât il so non al tierç ordin romitan di Sant Augustin e, vivint cun dute la sô religjon in preiere e mortificazion, e je lade une vore indenant su la strade de imitazion di Crist. Tentade di pierdisi di spirt jenfri tantis tribulazions, cul jutori di Crist e à rivât a vincisi e a lusî tant che spieli di vite evangjeliche, fasintsi cognossi ancje pal don dai miracui. Daspò di une lungje malatie, e à fat une muart sante ai 23 di Avrîl dal 1458. I siei vues a son stâts metûts prime inte glesie di Sante Luzie, là che jê e leve par solit a preâ, e cumò a son sistemâts inte glesie metropolitane di Udin. ❚
Test gjavât fûr dal Messâl par furlan, di agns in spiete de aprovazion di bande de CEI (Conference Episcopâl Taliane).
LA SANTE DAL MÊS. B. Eline de Valentinis............
B. Eline de Valentinis, religjose


text:
✽✽ Al somee strani, ma si pues scomençâ de taule, dal gustâ, par rivâ a comprometi la percezion, la concezion di Friûl.
Agns indaûr e je sucedude une robe compagne pal vin. Cualchidun al veve decidût di tirâ vie la denominazion dal doc furlan, par cambiâle cuntun gjeneric e bausâr “Friuli Venezia Giulia”. Butade vie duncje une campagne promozionâl, chê di “Un vigneto chiamato Friuli”, cjalade cuntune vore di atenzion de bande dal marcjât internazionâl e considerade vincente di ducj i tecnics de comunicazion. Un autogol.
✽✽ Chê altre dì e je tocjade a di une altre robe di bevi, ancje se di un altri savôr, ma di impuartance economiche che e cres simpri di plui: la aghe cu lis bufulis. “Goccia di Carnia” e puartarà su lis butiliis il logo de Regjon.
✽✽ In sumis, tal setôr alimentâr, i prodots “tipics furlans” no àn di jessi plui individuâts in cheste maniere, ma intune divignince regjonâl che si clame apont Friûl Vignesie Julie.
Ce che no si rive a fâ tal cjâf de int, si prove a metilu in bocje.
Ma parcè movisi in cheste maniere, contrarie a cualsisedi considerazion di marcjât e di marketing?
✽✽ Isal forsit plui impuartant cirî di inmaneâ cheste muse regjonâl dal risultât concret? Al somearès di sì, se par esempli o cjalìn une altre cuistion. Il câs di Sapade. O cjatais dute la storie in chest numar, ma secont me al è impuartant segnâ un passaç: i sorestants regjonâi, che si movin sflacjôs e cun tante prudence su la cuistion dal so tornâ dongje al Friûl, àno fat il calcul di trops torneconts che a podaressin vignî a noaltris pe economie, pal turisim, pal sport?
✽✽ Ancje chi, la “ideologjie” regjonaliste e ven prime di dut: la domande dai sapadins di tornâ in Friûl e vûl dî ricognossi il Friûl, tant che une identitât ben precise e storiche, che no je chê de regjon cun Triest.
✽✽ La liste di chestis impostazions e je lungje, a scomençâ des sedis universitariis, ma al è destinât a cressi e al tocjarà, cu la scuse dai bêçs che no son, dutis lis formis di agregazion sociâl e teritoriâl che i furlans si son dâts tal ultin secul.
A falin, par malefede o par ignorance, e no fasin nancje il ben de Regjon. A stan dentri di une logjiche che no puarte disvilup reâl, che no libere energjiis, ma invezit assistenzialisim.
Cjapait la propueste dal redit di citadinance. No ise forsit la forme piês par introdusi chest mût di pensâ: “no soi jo che o ai di movimi, ma il stât, in chest câs la Regjon, che e à di judâmi”?
✽✽ Al vûl dî sburtâ la nestre zoventût viers un mût di pensâ contrari a dut ce che nus è stât insegnât di simpri. No è plui il lavôr la fonde dal nestri jessi, ma la “paiute” dai sorestants, par no fâ nuie.
✽✽ Cjalaitsi ator, no saressin tantis lis oparis di meti in vore: ambient, sigurece, traspuarts, turisim a domandin dome di jessi judâts, di vê int che e puedi meti man a sistemâ lis robis.
✽✽ Alore nol è un assegn, no je une targhete suntune butilie, nol è scancelant la peraule “furlan” dapardut che si fasin i interès di cheste Regjon. Al vûl altri. Chê braùre che dome il ricognossisi popul e comunitât, e pues dâ fûr.
Dree Valcic
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Nives Meroi, par cuale escursion si staie preparant in chest moment?
«No, al è masse adore: fin ae prossime Vierte no si pues pensâ a spedizions o a viaçs internazionâi. In chest moment o soi lavorant, o stoi fassint une conference».
Cemût? No vivie dome di sport, di alpinisim?
«Se o vivès intun altri stât, probabilmentri sì, ma o stin in Italie, si che – in gracie dai sponsors – o rivi juste a cuvierzi lis spesis de spedizion. Par une famine al sarès ancjemò plui complicât vivi dome di sport, cussì tocje dâsi da fâ, conciliâ il sport cun altris ativitâts che a detin di vivi».
Passie tant timp a alenâsi?
«Jo e il gno om, che al ven simpri in cuardade cun me, no vin un alenament specific. Pluitost: o vivìn la mont e o gafìn dutis lis oportunitâts che nus capitin sot man, in ogni stagjon».
Ancje di Invier?
«Dal sigûr! Mi plâs un grum l’alpinisim invernâl, al è un dai miei preferîts. Jo o soi ancje patide di schi alpinisim, che no vûl di butâsi jù di une piche, schiant fûr des pistis dopo vê cjapade une teleferiche o un elicotar. Al vûl dî lâ sù su pe mont doprant dome lis piels di foche sot i schîs. Dome tu, la mont e la nêf. Nuie altri».
Te nestre regjon cuâi sono i puescj che je e consee?
«O vin une regjon “speciâl”, che e à dentri di se un condensât di tantis robis: un struc di ducj i paisaçs dal Nordest. No pues fâ un elenc, al sarès ridutîf e o corarès il pericul di lassâ fûr alc. Pensait dome ae bielece des Alps Juliis o aes Dolomitis furlanis: o ai za dite dut».
Sì, ma e varà ben un lûc dal cûr…
«Dome par resons pratichis e di comoditât, o dîs il Mangart».
Ce rapuart aie cu la nêf?
«Eh! (E rît). Un rapuart segnât, si pues dî. I miei gjenitôrs mi àn indreçade pal troi, ancjemò prime di nassi. Il gno non al vûl dî propit “nêf”. Predestinade».
In efiets e je finide propit a Fusinis.
«O vin nêf abondant, po dipent des condizions e dai agns. Ma la nêf, in efiets, no mancje».
Ce aie cjatât chi in Friûl?
«Jo no soi nassude ca. Ma o dîs simpri che o soi stade adotade di cheste tiere. Mi à fate sô fie. Ma no je dome cuistion di monts e di nêf. E je la specificitât di cheste zone: trê popui, trê culturis, paisaçs e condizions climatichis cussì diviersis… ».
Cemût vaie frontade la mont?
«No va cjapade sot pît, mai. Di Istât e tant mancul di Invier. Dal sigûr al covente che no sedi frontade cun impreparazion. Cussì, cjapìn il câs de mont di Invier, dulà che si cjate ancje la nêf. Bisugne cognossi lis situazions specifichis, lis condizions de nêf, il pericul di une slavine, lis dificoltâts, il clime. Pluitost: vicinâsi in mut coret, cun personis che a cognossin la situazion e che a vedin un minin di esperience, di mût di cjaminâ, scjalâ o schiâ in maniere sigure».
Jê, cemût aie imparât?
«No ai fat nissun cors tecnic di preparazion, ma o ai imparât cetant dal vivi in mont, cun umiltât, cuntun “svicinament” lent, in grât di cognossi l’ambient, lis dificoltâts e di frontâ la nature che ti sta dulintor tal mût mancul azardôs pussibil».
Il nestri mût di frontâ la mont isal diviers dal rest dal mont?
«Culì di nô no je competizion. Invezit, par esempli, sul Himalaya e je une sorte di corse a cui che al fâs miôr e a cui che al concuiste plui pichis: no sai trop che chest al sedi funzionâl al aspiet mediatic. Jo però no le vîf cussì: no mi interesse di jessi par fuarce la prime femine a rivâ dulà che altris no son rivadis, par me scjalâ la mont al à un altri significât».
Cuâl?
«Esploratîf. Lâ in mont par scuvierzi, no par consumâ. Lu ai imparât chi di nô».
In ce sens?
«Il mût di lâ in mont che o dopri sul K2 o sul Himalaya al è il stes che o ai doprât su lis Alps Juliis. A cambiin i ambients, ma no il mût di lâ in mont».
A proposit: jê e je nomenade ancje pal so stîl lizêr di lâ in mont.
«Jo o met in vore dute une schirie di azions che a vuelin dî alpinisim a impat ambientâl “zero”: o puarti a cjase lis mês scovacis, no dopri i puartadôrs, no dopri ossigjen, no dopri cjamps base prestabilîts. A son regulis semplicis che jo e il gno om o vin adotât, imparantlis propit de stesse mont. Scjalâ tant che un confront franc e onest cu la mont. Il persac al pesarà di plui, ma o sin ancje plui rispietôs dai puescj che o visitin e dai popui e de int che o incuintrin sul nestri troi».
A son tancj mûts di cjaminâ in mont, ma mi pâr che ognidun sul Himalaya al fasi un pôc cemût che al vûl, o che al dopri i mieçs che al vûl.
«Dipent di cemût che o considerìn l’alpinisim. Par me, al è un mieç che mi permet di cognossi, di sperimentâ: libertât e fantasie. Duncje, ognidun al va in mont cemût che al vûl. Jo o voi cussì, cemût che
o ai juste dite».
Ce vantaçs i aie procurât?
«Une miôr gjestion de fature e dal stress.
E duncje control plui grant des risorsis fisichis e psicologjichis».
Un fat là che la nêf e sedi stade protagoniste tes sôs vicendis alpinistichis?
«La nêf e je une vore presint. Ancje chest an, intant che o stavin cirint di rivâ sul Annapurna, a 7.000 metris di altece. In che dì, jo, il om Romano e Luca Vuerich si sin cjatâts di front di un conoit di nêf, là che a vignivin jù metris cubis di glace, dilunc la parêt. Po, part di cheste discjamade e à sbatût cuintri un spiç e e à cambiât direzion: e vignive viers di nô. Luca al à tacât a scjampâ, corint te nêf altone – pensait che o jerin a 6.000 metris e che il so persac al jere cetant pesant! -. Invezit jo e Romano si sin scrofâts e o vin metût il persac sore il cjâf. E someave la fin, ma l’Annapurna nus à graciâts: la masse e à sbatût di une altre bande e o sin restâts taponâts dome di un sbuf di nêf. Si sin capîts cuntune voglade: o vin lassade la mont e o sin lâts a ringraziâ la “dee mari dai racolts”, cemût che la int dal puest e clame cheste mont».
Oscar Puntel
_________________________________________________
BIO_ LA FEMINE DAI RECORDS
Nives Meroi e je nassude a Bonate di Sot (in provincie di Bergamo), ai 17 di Setembar dal 1961. Di passe vincj agns in ca a sta in Friûl, a Fusinis, dulà che a à cognossût il so om, Romano Benet.
I doi a son ancje compagns di scjaladis, di passe 20 agns. Si son dedicâts a impresis memorabilis, par esempli la «prime» invernâl al Pilastri «Piussi», te parêt nord dal Piçul Mangart di Coritenza e chê de «Cengia degli Dei», sul Jôf Fuart. No dome monts: ancje crets, discjadudis di aghe, schi estrem e schi in alte cuote. Cul timp, il lôr amôr pe mont ju à pocâts a scuvierzi i gnûfs lûcs dal alpinisim, i puescj dulà che l’aiar al comence a deventâ plui srarît.
Je e sosten un alpinisim lizêr e net: cence ossigjen suplementâr, sherpa che a puartin i bagais par te, cjamps fis. In sumis, cjaminâ tant che moment di confront cun se stes e cu la mont.
Jenfri Andis, Himalaya, Karakorum, il so percors tant che atlete de mont al è stât un sucès continui. Tal 2003, in 20 dîs, e à scjalât trê dai 14 «Vot mil de tiere» (Gasherbrum II, Gasherbrum I, Broad Peak): e je stade la seconde cuardade a realizâ alc dal gjenar e la Meroi, e je stade la prime femine in assolût,
te storie dal alpinisim.
In dut, a son 11 i «Zigants de Tiere» che Nives Meroi e Romano Benet a àn scjalât: cumò a ‘ndi mancjin dome cuatri par completâ il progjet. Chestis lis pichis za concuistadis: Nanga Parbat (8.125 m – 1998), Shisha Pangma (8.046 m – 1999), Cho-Oyu (8.202 m – 1999), Gasherbrum II (8.035 m – 2003), Gasherbrum I (8.068 m – 2003), Broad Peak (8.047 m – 2003), Lhotse (8.516 m – 2004), Dhaulagiri (8.164 m – 2006), K2 (8.611 m – 2006), Everest (8.850 m – 2007), Manaslu (8.163 m – 2008).
Dut câs, e reste la femine dai «records». Miôr di jê, cun 12 «Vot mil», a àn fat dome la spagnole Edurne Pasaban, la todescje Gerlinde Kaltenbrunner e, cun 13 monts, la coreane Oh Eun-Sun. Il scritôr Erri De Luca al à contât intun libri («Sulla traccia di Nives», Mondadori) dute cheste storie. Al à scrit: «Dove più schiacciante è la superiorità della natura, lei e suo marito mettono in gioco il loro corpo e nient’ altro sostegno. Praticano regole di ostinata lealtà con la montagna. Le altre due alpiniste intendono diversamente l’impresa, una ha impiegato ossigeno, l’altra adopera portatori di alta quota che si sobbarcano di tutto il peso sulle spalle, scavano la piazzola, montano la tenda e fanno trovare il tè caldo già pronto». (O. P.)
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
Ai 6 di Novembar e je proviodude la peraule de Cort Costituzionâl in merit al ricors che la Regjon e à presentât par difindi lis sôs competencis statutariis in merit al ordenament dai ents locâi a front des disposizions di Rome che a àn proviodût di aplicâ ancje in Regjon la riforme des Provinciis (a restaressin Udin e Triest). Se la Cort e darà reson al Friûl Vignesie Julie, come che al podarès stâi, e sarà compit de Regjon proviodi a une riforme istituzionâl. Par chest, vie pal Istât e je stade metude sù in Consei regjonâl une comission speciâl che a sintût la vôs di 56 rapresentants dal teritori: fuarcis economichis, istituzionâli e ancje dai mieçs di informazion, cul intindiment di rivâ ae sentade dal Consei regjonâl dal prin di otubar cuntune propueste.
La strade però par rivâ a une leç di riforme e je ancjemò lungje e sore il dut no si è cjatât ancjemò un troi precîs e tant mancul unitari. Tant che, biel che si fasevin lis audizions, il partît dal Idv al à presentade une sô propueste di riforme. Il Pd al à fate une sô relazion e i stes membris de comission speciâl a son stâts dividûts su cemût presentâsi al apontament dal Consei: se cuntune propueste organiche o si ben cuntun struc resonât des 56 posizions scoltadis tes audizions. Jenfri chestis, al à dit il president de comission, il conseîr regjonâl Antonio Pedicini (Pdl), «cualchidun al à difindût ce che al esist cumò, ma la plui part e à domandât di lâ oltri la ripartizion aministrative atuâl». La preocupazion principâl, al à zontât Pedicini, e je che di «vê une organizazion plui eficient, lizere, che e sepi rispuindi benon a lis esigjencis di impresis e citadins. Cence trascurâ il fat che no pues jessi pierdude la rapresentance identitarie che a àn i teritoris provinciâi».
In dì di vuê, in sumis, il glimuç al è ancjemò ingherdeât, tant che il stes Pedicini al à vût mût di dî: «O vin di fâ une propueste di fonde che no scjassi i ecuilibris, ma che e oblei a pensâ e si presenti tant che un riferiment par che te prossime legjislature (te Vierte dal 2013 si vote pe elezion dal gnûf Consei regjonâl) cualsisei che al vinci al puedi continuâ il troi». ■
Antonella Lanfrit
VIERTIDURE. La comission pe riforme............
Ai 6 di Novembar e je proviodude la peraule de Cort Costituzionâl in merit al ricors che la Regjon e à presentât par difindi lis sôs competencis statutariis in merit al ordenament dai ents locâi a front des disposizions di Rome che a àn proviodût di aplicâ ancje in Regjon la riforme des Provinciis (a restaressin Udin e Triest). Se la Cort e darà reson al Friûl Vignesie Julie, come che al podarès stâi, e sarà compit de Regjon proviodi a une riforme istituzionâl. Par chest, vie pal Istât e je stade metude sù in Consei regjonâl une comission speciâl che a sintût la vôs di 56 rapresentants dal teritori: fuarcis economichis, istituzionâli e ancje dai mieçs di informazion, cul intindiment di rivâ ae sentade dal Consei regjonâl dal prin di otubar cuntune propueste.


text:
Stant che Rafaêl al è vie fûr de Patrie, o cjapi la peraule jo, la Sartore de ostarie. Se o vês viodût il TGR di orsere o varês di sigûr za savude la bielissime gnove: il nestri ostîr al à vinçût il Premi Scerbanenco Lignano Noir 2019!
Nô de ostarie o jerin za in agjitazion parcè che la sô conte “Sul Tagliamento” e je stade publicade dal Messaggero Veneto insieme a lis altris dôs rivadis in finâl: “La saracinesca abbassata” di Silvia Monego-Tazzari, e “Tracce di sangue sul lavatoio” di Giuseppe Mariuz. Duncje si saveve che la conte e jere in finâl, ma no si saveve ancjemò cui che al jere il vincidôr…
Un cadavar di un nordafrican al è stât cjatât tes gravis dal Tiliment, però no si trate di un incident: l’om nol è muart inneât, ma copât di une curtissade… “Sul Tagliamento” e scomence cuntune investigazion une vore dificile, ma e va indevant in maniere inspietade, cuntun finâl a sorprese che al è stât preseât di ducj i zurâts.
La premiazion e je stade îr a Lignan cu la presince dal scritôr Carlo Lucarelli e di Cecilia Scerbanenco, fie di Giorgio Scerbanenco, il grandissim scritôr di zâi e noir (e ancje di bielissimis contis curtis) che al à passât i ultins agns de sô vite propit a Lignan.
Il Premi Scerbanenco al è inmaneât dal Comun di Lignan par ricuardâ il scritôr, insieme a lis fiis Cecilia e Germana e in colaborazion cul Messaggero Veneto e Giallo Mondadori. Te jurie che e à sielt il vincidôr a jerin Franco Forte (diretôr editoriâl de “Il Giallo Mondadori”), Oscar d’Agostino (gjornalist dal Messaggero Veneto), Elvio Guagnini (docent emerit de Universitât di Triest), Piergiorgio Nicolazzini (agjent leterari), Cecilia Scerbanenco (consulente editoriâl) e Nicoletta Talon (bibliotecarie). La conte vincidore e sarà publicade ta un volum de golaine Giallo Mondadori.
E o vin ancjemò une sorprese: tal servizi lât in onde sul TG regjonâl no si fevele dome di Raffaele e de premiazion, ma e je stade nomenade ancje la nestre ostarie! A chest link si pues viodi il video www.rainews.it/tgr/fvg/video/2019/08/fvg-Premio-Scerbanenco-fd46a34a-1428-4d36-a825-87ed37101519.html
Sul sît dal Messaggero Veneto si pues lei la conte di Raffaele ta cheste pagjine: messaggeroveneto.gelocal.it/tempo-libero/2019/08/31/news/omicidio-sul-tagliamento-1.37399746
Nô i fasin grandissims compliments a l’ostîr pal premi ben meretât e lu spietin par fâ fieste cun lui in ostarie!
scrit de Sartore de ostarie


text:
Inteligjence artificiâl
Le inteligjence artificiâl e jé une materie nassude tal 1958 metint insieme i sfuars di quatri areis disciplinâr: filosofie, matematiche, psicologjie e inzegnerie.
Secont le definizion pui comun (ancje se no je le uniche), le inteligjence artificiâl e je le materie che studìe e che progjete agens inteligjens, dulà che un agent al é un sisteme in grât di interagi cul ambient che lu circonde e di cjapà lis decisions pui adeguadis par otigni el so obietîf.
Le inteligjence artificiâl e studìe sia i argomens leâs ale percezion de realtât (psicologjie cognitive), sia i schemas di resonament (aprendiment automatic), sia le pussibilitât di modificà el ambient dulà che si cjate el agent (robotiche) e cui sôi studis e à alimentât le ricerche in tancj setors de cognosinze.


text:
Al è timp di esams di Europe e in Europe. La Republiche taliane, in dutis lis sôs articolazions, no à dome di rindi cont a nivel continentâl di cemût che e spint e che e sparagne, e duncje di cetant e di cemût che a funzionin lis sôs politichis in cjamp economic. I tocje fâsi valutâ ancje in cont di un aspiet di fonde de democrazie, ven a dî la maniere che si compuarte cu lis minorancis che a son tal so teritori.
Cun di fat, tra il mês di Avrîl e chel di Mai, al rivarà a Rome e ancje inaltrò – par esempli: in Friûl e a Triest – il comitât di esperts che pal Comitât dai Ministris dal Consei de Europe al sta daûr de metude in vore de Convenzion cuadri pe protezion des minorancis nazionâls de bande dai Stâts che le àn ratificade. Chel talian lu à fat ancjemò tal 1997, cu la leç 302, e di in chê volte la sô condote in chest cjamp e je stade tignude sot voli di Strasburc.
A son stâts fats za trê monitoraments e cumò al è in vore il cuart. Su la fonde dai controi fats de bande dai siei esperts e de sô struture tecniche e istituzionâl, il Consei de Europe, pûr doprant il lengaç fin de diplomazie, in plui ocasions al à marcât a clâr diviers aspiets problematics, de mancjance di proviodiments di pueste par rom e sinti al nivel pardabon bas de metude in vore des leçs di tutele che a son e fintremai aes formis di intolerance che si palesin cuintri di diviersis comunitâts. Se si ten cont di cemût che a van lis robis, nol è dificil pensâ che ancje ae fin di chest gnûf monitorament a saltaran fûr mancjancis e problemis, salacor ancjemò di plui che in passât.
Chest fat al è saltât fûr intant de taule taronde ‘Friûl@Europe’ inmaneade ai 27 di Març a Udin inte suaze dal modul Jean Monnet MuMuCEI (Multilingualism, Multicultural Citizenship and European Integration) de Universitât dal Friûl. In chê stesse ocasion si à fevelât ancje di chê altre convenzion dal Consei de Europe in cont di lenghis e minorancis, la Cjarte europeane des lenghis regjonâls o minoritariis, che il Stât talian nol à inmò rivât a ratificâ, cundut che la sô adozion e je dal 1992, la sô jentrade in vore e je dal 1998 e Rome le à firmade tal 2000. L’argoment al è une vore di atualitât, stant che tes setemanis passadis in Senât a àn tornât a lavorâ parsore des propuestis di leç di ratifiche.
Simpri in ocasion dal incuintri fat alì dal ateneu furlan al è stât ricuardât che e covente une ratifiche «buine», cun nivei di tutele garantîts che a sedin almancul compagns di chei previodûts tes leçs statâls e regjonâl in vore. Cuissà se il student ‘Italie’, pardabon clopadiç tes provis pratichis e orâls, leadis ae Convenzion cuadri, al rivarà finalmentri a fâ almancul une prove scrite, cu la ratifiche de Cjarte, e a cjapâ la suficience? ❚
✒ Marco Stolfo
FRIÛL EUROPE. Lenghis, dirits, minorancis e tutele. Pal Stât Talian al è timp di esams............
Al è timp di esams di Europe e in Europe. La Republiche taliane, in dutis lis sôs articolazions, no à dome di rindi cont a nivel continentâl di cemût che e spint e che e sparagne, e duncje di cetant e di cemût che a funzionin lis sôs politichis in cjamp economic. I tocje fâsi valutâ ancje in cont di un aspiet di fonde de democrazie, ven a dî la maniere che si compuarte cu lis minorancis che a son tal so teritori.


text:
A pene alc di plui di doi milions di Euros par an par tutelâ la lenghe tes scuelis, tai mieçs di comunicazion, tes aministrazions publichis, tes manifestazions culturâls, tes ricercjis di imprescj inovatîfs par inzornâ la lenghe, come che al capite a dutis lis lenghis vivis. In sumis, par tutelâ la marilenghe, fâle cressi e lâ indenant cuntune serie politiche linguistiche, in 10 agns, dal 1996 al 2006, si à investît 21 milions 512 mil 118 Euros. Ce che il Gales al met an par an. Cun di plui dome il 16,6% di chei finanziaments a àn creât un lavôr stabil. Sù par jù il 50% al à sotignût lavôrs precaris. Chel altri 33,4% al à finanziât “spesis gjenerichis” di servizi o materiâi. Dut câs sul teritori a scomencin a nassi i prins servizis professionâi peâts ae marilenghe cence il diret contribût public.
LA RICERCJE_ E je cheste la fotografie che e je saltade fûr de ricercje “Efiets economics e ocupazionâi des leçs di tutele de lenghe furlane”, fate de cooperative Seerliing cun finanziaments regjonâi e presentade za fa cualchi zornade tal cjastiel di Colorêt, in colaborazion cun il Servizi identitât linguistiche regjonâl e il patrocini de Comunitât culinâr. Curade di Linda Picco e Alessandro Carrozzo, il studi oltri a meti subit in clâr la miserie dai bêçs publics e il lôr vignî al mancul ogni an che al passe, fale par chei dâts diretementri a lis scuelis, al à metût in lûs compuartaments che a varessin di mudâ par podê ufrî tant plui lavôr ancje cu la situazion di cumò. Secont i curadôrs de ricercje, cun di fat, “la ocupazion stabile e podarès almancul triplicâ”. Se cheste proporzion e reste basse, a àn continuât Picco e Carrozzo scrutinant numars e compuartaments, “al è par vie che si è intune fase di transizion, ma ancje par vie che nol è un control reâl di cualitât de esecuzion dai progjets: se si impon criteris di cualitât – a àn scrit – al è clâr che si favorìs la cressite dai professioniscj che le puedin garantî”. In zonte al covente ancje un control de congruitât de spese, “ma al sarà une vore dificil se e reste la confusion legjislative tra progjets che a jentrin te politiche linguistiche e altris (lenghe e culture furlanis), se no si domande un model unic di rindicont che al fasi risaltâ ancje i efiets economics e ocupazionâi, se no si met un impegn costant tal studi e te valutazion di chescj dâts”.
IL SETÔR SCUELE_ Une peraule particolâr il studi le pant par il setôr de scuele “che al domande une atenzion particolâr, pe sô impuartance e ancje pe sô potenzialitât di creâ puescj di lavôr”. Il scandai al stime che in dì di vuê a sedin une cuarantine i contrats di lavôr dipendent, pe metât a mieç timp. I finanziaments publics a contribuiressin in forme impuartant ae ocupazion fisse di 15 personis. “I bêçs a pro de lenghe furlane no son avonde no dome par vê risultâts interessants tal mont dal lavôr, ma adiriture par vê un risultât tecnic positîf – e dîs tes conclusions la ricercje –. E po, lis spesis pe television e pe promozion, doi aspiets fondamentâi par il status de lenghe, nocate che a surbissin une part impuartant dal sfuarç economic, a son tant che une gote tal mâr”. La situazion e je fate ancjemò plui grivie stant il fat che, dome cu la ecezion de leç regjonâl 3/2002, chê che e sosten in maniere direte la scuele, “i ents publics – Regjon e Stât – a àn sbassadis lis cuotis di partecipazion”.
I FINANZIAMETS_La Regjon, dut câs in 10 agns e à sostignût di bessole i doi tierçs dal sfuarç economic, invezit il Stât dal 2002 al è simpri mancul presint. La ricercje de Picco e di Carrozzo e ufrìs ancje la storie di 22 sogjets finanziâts cun plui dal 1% dai bêçs a disposizion. In spice de scjale e je la Societât filologjiche furlane (11,23%) che, “nocate e vei vût finanziaments stabii e simpri impuartants – a disin i studiôs –, no à savût saltâ fûr di un sisteme di volontariât e di assistenzialissim”. Al secont puest la Universitât dal Friûl (5,28%); la Provincie di Udin (4,97%), la Rai (4,62%). Al cuint puest Informazion furlane – Onde furlane, cul 4,58% dai finanziaments. In gjenerâl, però, si lei tal studi “i finanziaments a son dispierdûts, parcè che il 37% si divît in porzions di mancul di 20 mil Euro par ogni an”. La scuele e fâs cjapitul a se, stant che, a ricognossin Picco e Carrozzo cun tant di numars, e je “un ambient un grum vivarôs, e l’interès al è in continue cressite”.
La esperience galese
“In Gales – al à contât un dai ospits ae cunvigne, Maite Puigdevall, linguiste dal Ciemen, il Centri internazionâl minorancis etnichis e nazionâls di Barcellona –, intun an a son a disposizion 13 milions di Euros dome tai servizis publics. La scuele e i mieçs di comunicazion a son finanziâts a part, tant che si rive sui 20 milions par an”. E i risultâts a son sot i voi di ducj. In dîs agns, la politiche linguistiche e je di fat scomençade tal 1997, la lenghe e à mudât status, e à prodot une “economie identitarie”, tant che al cjate vore plui prest chel che al sa lis dôs lenghis. “Soredut – è à continuât Puigdevall – dal 2001 si è fermât il vignî almancul de lenghe, tant che vuê cui che al fevele abitualmentri il galês al è passât dal 18% al 20,1%”.
La tutele linguistiche come risorse economicheAntonella Lanfrit
A pene alc di plui di doi milions di Euros par an par tutelâ la lenghe tes scuelis, tai mieçs di comunicazion, tes aministrazions publichis, tes manifestazions culturâls, tes ricercjis di imprescj inovatîfs par inzornâ la lenghe, come che al capite a dutis lis lenghis vivis. In sumis, par tutelâ la marilenghe, fâle cressi e lâ indenant cuntune serie politiche linguistiche, in 10 agns, dal 1996 al 2006, si à investît 21 milions 512 mil 118 Euros. Ce che il Gales al met an par an. Cun di plui dome il 16,6% di chei finanziaments a àn creât un lavôr stabil. Sù par jù il 50% al à sotignût lavôrs precaris. Chel altri 33,4% al à finanziât “spesis gjenerichis” di servizi o materiâi. Dut câs sul teritori a scomencin a nassi i prins servizis professionâi peâts ae marilenghe cence il diret contribût public.


text:
Il libri dai Ats dai Apuestui
Il libri tal cjanul cristian al ven subit daûr dai vanzei e il so autôr lu presente tant che il “secont” volum, ch’al trate di cemût ch’e je nassude, cressude e slargjade la glesie, di Gjerusalem in Gjudee fintremai ai ultins confins dal mont. Chest libri, che la tradizion i à dât il titul di “Ats dai Apuestui” (o, miei, “Ats di Apuestui” par vie che nol trate di ducj), al presente un implant de glesie che ur à plasût tant che mai a ducj i cristians di dutis lis etis. I fraris, i riformadôrs, i moviments religjôs e lis comunitâts cristianis si son simpri riclamâts al spieli di vite dai timps dai apuestui, che si cjatilu in tai Ats, par cirî di tornâ a vivi l’esperience primarole e origjinarie de glesie nassude de virtût dal Spirtu Sant.
Il telâr de vore al corispuint a ce che Gjesù ur à dit ai undis apuestui prin di jessi puartât sù in cîl. A la domande dal trop, ch’al vîf ancjemò cu la nostalgjie de sperance nazionâl ebraiche, Gjesù ur rispuint: “O cjaparês la fuarce dal Spirtu Sant ch’al vignarà parsore di vualtris e mi sarês testemonis a Gjerusalem, par dute la Gjudee e la Samarie e fint ai ultins confins dal mont”, Ats 1,8.
Cence slontanâsi di chest implant, l’autôr al conte cemût ch’e je nassude la glesie tes Pentecostis e cemût che si è slargjade par ordin midiant de virtût dal Spirtu Sant e de fuarce de peraule, prime tal ambient gjudaic e po in chel dai popui forescj, framieç dai paians. Si pò partant dividi il libri in dôs grandis parts:
I. Cemût ch’e je nassude e sparniçade la glesie in Gjerusalem, te Gjudee e in Sirie midiant de vore di Pieri e dai siei compagns (At 1-12);
II. Cemût che il cristianesim si è sparniçât fûr de tiere di Gjesù, tes citâts dal mont grêc, midiant de vore missionarie di Pauli e dai siei compagns (13-28).
Contant cemût che storicamentri al è nassût e slargjât il moviment cristian, il libri dai Ats ur dà, a chei che lu lein, ancje un insegnament teologjic e spirtuâl. E je la presince di Gjesù, il Signôr resurît, che midiant dal don dal Spirt e de peraule e fâs nassi la glesie e le fâs cressi e slargjâsi tal mont. Cun dut che l’ambient gjudaic, il sinedri prin e po lis sinagoghis, i fasevin cuintri, la mission cristiane e je rivade distès fint ai ultins confins dal mont, seont la promesse di Gjesù resurît. Te glesie, ch’e met adun i convertîts dal ebraisim e dal mont paian, e rive al colm chê promesse di salvece ch’e je la glagn di dute la Bibie.
Chest libri, ch’al dà dongje i fats sucedûts te glesie dai prins trent’agns, al è distinât ai cristians ch’a vivin fûr de Tiere Sante e ch’a son i erêts de mission di Pauli. Che di fat al è scrit par grêc e al ripuarte la Bibie seont la traduzion greche di Alessandrie. A chestis comunitâts cristianis, l’autôr ur presente l’unitât dal disen che Diu al à prontât par salvâ il mont; un plan che si slargje par ordin, de promesse fate a Israel fint al so colm in Gjesù e te storie de glesie.
Il “secont” libri dopo dal vanzeli la tradizion antighe lu à simpri dit di Luche, ch’al à componût il tierç vanzeli. Chest cristian de seconde gjenerazion, cun dute probabilitât, al è di riunde di Antiochie e al è un grant amiradôr dal apuestul Pauli. Tignint cont di ce che si rigjave de leture e di ce ch’e dîs la tradizion, al ven di concludi che i Ats dai Apuestui a son stâts componûts dopo dal tierç vanzeli, tor dai agns 80 de ete cristiane.


text:
Il mês di Avost al è par solit dedicât aes feriis, o ben a chês setemanis li che i furlans a fermin di lavorâ tal ufici o in fabriche e a tachin a lavorâ a cjase.
Ancje la industrie dal turisim regjonâl si è justade intor di cheste vocazion par fâ sintî mancul fûr di puest il furlan in vacance: no par nuie Lignan al è l’unic puest di mâr dulà che i stabiliments balneârs si clamin “uficis”.
Ancje ai nestris letôrs, duncje, ur augurìn buinis feriis: no stait a fâ masse fature.
I sants dal mês
San Dul, protetôr dai pîts frescs di Istât.
◆ San Dul cul cjalçut, protetôr dai mucs a Lignan.
◆ Ai 26 di Avost, Sant Sandri, che a dîle dute nol meretave nancje di jessi sant: il Pape in chel dì al voleve dome clamâlu par non, ma al veve il sangloç e il salût al è vignût fûr mâl: “Mandi Sand-Sandri!”.
◆ Cuant che i fedêi a àn scomençât a preâlu e a aclamâlu, il Pape no si è sintût di dî che al jere dut un malintindiment.
Il proverbi dal mês
Il zovin al cor, ma il vecjo al sa la strade par daûr par no fâsi becâ dal alcoltest.
Il meteo di Avost
Tal mês di Avost il timp al sarà biel, cun temperaduris cjaldis ma cence scjafoiaç, un biel frescut di sere, soreli vie pal dì cun cualchi nûl juste par rinfrescjâ cuant che al covente.
Cîl net che tu puedis viodi Lignan stant parsore dal Colians, ancje se al è il Çoncolan tal mieç*
* Cheste prevision meteo e je sponsorizade de aziende turistiche regjonâl.
Afidabilitât: come “fasìn dome un zîr di tais e dopo vonde”
La bestie dal mês
Il moscjit de Basse. A diference di chei altris moscjits, che a bechin dome tor dal tramont e in chês altris oris a stan in polse, il moscjit de Basse al è furlan e nol polse mai. Par tignîlu lontan, l’Autan o i zampirons no coventin: provait invezit a sborfâju cul vin Teran. Forsit, sintint odôr di triestin, il moscjit de Basse al scjampe vie.
Avost te storie
Ai 8 di Avost dal 1977 une leç e istituìs la Universitât di Udin, cu lis facoltâts di Matematiche, Agrarie e Architeture che, par slargjâ i iscrits, a jerin stadis rinomenadis “fâ di cont”, “lavorâ tal ort” e “modon”. ❚
Avost, anìn in ufici … a LignanBete Di Spere
Il mês di Avost al è par solit dedicât aes feriis, o ben a chês setemanis li che i furlans a fermin di lavorâ tal ufici o in fabriche e a tachin a lavorâ a cjase.


text:
LIS REGULIS PAR GUSTÂ Scuele Primarie di Faedis – I.C. di Faedis
La motivazion che e à puartât a chest percors bilengâl furlan/talian e jê la dificoltât, che cuasi dute la classe prime e mostre intal moment dal gustâ, di mangjâ ce che ur ven proponût. I fruts no son usâts a cerçâ par capî se la mangjative e pues plasê o no e a son une vore prevignûts ancje cuant che a cjatin tal plat pietancis cun colôrs che no son usâts a viodi. Un prin obietîf al è stât chel di puartâju a cognossi lis pomis e lis verduris di ogni stagjon, proponint la cerce di diviers savôrs par fâ capî che cualchi volte l’aspiet al pues ingjanâ. Secont obietîf al è stât chel di orientâ i fruts viers un stîl di vite san ancje dal pont di viste motori. Di sigûr la pandemie di chescj ultins doi agns no à judât i fruts a svilupâ schemis motoris corets bogns di permeti une cressite armoniose, par vie che la ativitât fisiche e il zûc tal viert a son stâts une vore limitâts.
LA MAPE
I MATERIÂI


text:
Il conducente
Pôcs a savevin a Sante Marie cui che al jere Gjovani Favot, ma ducj lu cognossevin par Gjovanin Valente.
Nol coventave sclarîi a nissun lis resons di chel sorecognon di Valente. Bastave vê da fâ cun lui un moment. Lassâ passonâ pinsîrs, memoriis, peraulis cence premure, ancje dome un lamp cjatantsi pe strade, e al comparive il so spirt, il gust di gjoldi ogni zornade tes sôs piçulis robis, la sapience di cjatâ, ancje te strussie e fintremai te dulìe de vite, il puest par une ridade.
Al fumave Gauloise. No sai se cualchidun ju fume ancjimò. A jerin, tun pachet celest, spagnolets francês cence filtri che a intosseavin la int ancje dome tal sintîju puçâ.
Une des ultimis voltis che lu ai viodût, o jerin tal tabachin.
“Orpo” gjo, “viôt che ti fâs mâl, Gjovanin, fumâ chê sorte di porcarie!”
“No varaio mighe cumò di cjoti el gjelato ancje a ti!” dissal lui. E mi à contât che, tornant cjase ogni volte dal tabachin, al passave prin li di Zimul, a cjoli te ostarie un cono gjelato pe femine, che dome cussì no i cridave e lui, di chê strade, si stratignive un pôc tal fumâ par no fâi mangjâ a Vigjute masse gjelatos che a podevin fâi mâl.
Di soldât, al veve stât simpri cul mul. “Alpino conducente” e jere la definizion.
Al à fate, tai alpins de Julie, la Grecie e la Russie, campagnis tremendis de Ultime Guere. De Russie al jere tornât malandât in salût e cui pîts macolâts in vite sô di chê sorte di frêts.
Lunc e sec, cloteant biel planc pal paîs cu la sô cjaminade, al menave tal ultin te carozele un so nevodut.
“Sêtu ca, Gjovanin?” i à dit Dusuline, biel che al passave pal borc.
“A soi in libare usside” dissal Gjovani.
“A spas cul frutut, no mo!” disè jê.
“Il Duce mi ha detto -Favotto, tu sarai conducente!- e io conduco” dissal Valente, lant riduçant pe sô strade cu la carozele dal frut, a ûs menâ il mul te sô zoventût, pes montagnis de Grecie.
di Ivano Urli
#196


text:
Il libri di Sofonie
Stant al titul dal so libri, Sofonie al à profetât sot di Gjosie (640-609). I siei atacs cuintri des modis forestis (1,8) e la religjon dai dius fals (1,4-5) e lis sôs cridadis cuintri dai ministris (1,8) biel che al tâs sul re, a fasin scrupulâ che al vedi profetât fra il 640 e il 630, cuant che il re al jere inmò sot pupîl. O sin duncje alc prime dal inizi dal ministeri di Gjeremie.
Il librut si divît in cuatri sezions: la zornade dal Signôr (1,1-2,3); cuintri dai popui (2,4-15); cuintri di Gjerusalem (3,1-8); promessis (3,9-20).
Il struc dal mes di Sofonie al è sul stamp di Amos: e sta rivant la zornade dal costret, un flagjel che al plombarà sun dutis lis gjernaziis, comprendût Gjude.
La colpe di Gjude e je di ordin religjôs e morâl e e partìs de sô grande supierbie e dal so istint di ribelion. Sofonie al à dal pecjât une nozion profonde a pâr di Gjeremie: si trate di une ofese personâl al Diu vivent. Il cjastic al è un avîs, magari cussì no, inutil; par chel la promesse e rivuardarà dome un “rest” umil e sclet.
La vore di chest profete no à vude masse furtune. Il GT le ripuarte une sole volte (Mt 13,41). Ma la descrizion crude de zornade dal Signôr e à ispirade chê di Gjoel e, inte ete cristiane di Mieç, e à furnît il cjaveç dal Dies irae, cjantât fint a cualchi an indaûr in ducj i nestris funerâi.


text:
In chescj ultins mês e je saltade fûr la polemiche sul Grant Dizionari Bilengâl Talian-Furlan, curât dal Cif 2000. La denuncie: che al à costât masse, strassant cussì bêçs publics, che nol è ancjemò finît dopo 10 agns di lavôr, che al è dome su supuart informatic e no su cjarte… e vie. E, come al solit, i plui acanîts te polemiche a son propit i furlans, che si gjavin i cjavei e si bechin tra di lôr, intant che i nemîs e contraris al furlan a tetin. Si à volût, parfin, tirâ in bal ancje pre Antoni par dâ plui cuarde a la polemiche e plui reson a la critiche. Su chest cont Patrie dal Friûl e Glesie furlane a rispuindin in altre bande.
In cheste rubriche o volìn proponi un articul di pre Antoni, che al fronte ancje il probleme dal supuart economic, mieç no unic ma indispensabil, par difondi la culture, massime chê minorizade.
pre Roman Michelotti
Une detule paiane e dîs che «Carmina non dant panem», tant a dî che cu la poesie si mûr di fan. Une altre detule, dibot contemporanie, evangjeliche, le corêç disint che «L’om nol vîf dome di pan». E mai come vuê si à palpât cun man la veretât des peraulis dal Vanzeli. Cence pan no si campe, parcè che si mûr cul cuarp, cence poesie, art e culture no si campe instès, parcè che si mûr te anime e si reste vîfs dome par fâ di pipinots o di mus a di chei che ti sglonfin la panze ma ti disvuedin il cjâf.
Che in dì di vuê e coventi simpri di plui une fonde culturâl a son ducj dacuardi. Partant un investiment culturâl nol è mancul just di un investiment economic o industriâl. E al bute di plui, parcè che al rint par gjenerazions; anzit, al garantìs la continuitât creative e positive des gjenerazions. Dome un popul cun culture e cussience al pò sperâ intun avignî. Di fat i sistemis ditatoriâi e i stâts nazionalistics a copin il popul copant la sô culture, dineant la sô identitât fasintju sparî culturalmentri, moralmentri e, s’al covente, fisicamentri. Lu clamin «gjenocidi etnic o culturâl», che nol è mancul criminâl di chel fisic. Si lu dopre cui nemîs e cu lis minorancis. La Italie, dade dongje suntun implant nazionalistic, e à fat sparî, e duncje copât, il popul furlan e chei altris popui che a vevin une muse diferente. Mussolini, cu lis sôs farneticazions fassistis al à dome esasperât in maniere patetiche une malatie croniche dai stât talian. Scomparît Mussolini, l’implant al è restât. Che di fat, a 50 agns di distance, la republiche no à savût lâ plui in là de monarchie e de ditature.
Par dî il vêr si sint cualchi segnâl in sens federalistic. Si à capît, almancul a cjacare, che la unitât si le fâs rispietant lis stessis regulis e no fevelant dome la stesse lenghe. In cheste gnove clime, favoride di un gnûf contest ideologjic internazionâl, la nestre Regjon e à fat cualchi pas significatîf votant une leç pe lenghe furlane e riscjant di dâi une man par no che e sparissi in chest timp di massificazion gjeneralizade. A àn capît che ancje une lenghe e à bisugne di palanchis, come che un canai dal lat di tetâ. Senò al mûr. Se la culture no ti da palanchis, e à dibisugne di palanchis. No che cui bêçs ti vegnin lis ideis (a ‘nd è associazions che a strassin un disordin cence une idee), ma i bêçs a coventin pe difusion des ideis. Vuê ancje Dante Alighieri si tignarès la sô Comedie intal casselin se nol cjatàs cualchidun par fâle stampâ. E tratantsi di une robe lungje al riscjarès di jessi scartât a pro di une manifestazion di bandarots. Il discors al cole a pinel su la cuistion de culture furlane e di chei imprescj che la puartin indenant. Int che e lavore a gratis, ma che no pues paiâ ancje lis spesis materiâls. Il ricognossiment de Regjon al à tratât chest cantin e al à distinât une piçade di milions. Tancj rispiet al nuie di prime ma pôcs, se si pense ai talians di là dal confin. Nuie, se confrontât cu lis altris realtâts minorizadis europeanis.
Intâl spartî i milions la Regjon e à za fate une prime sielte discriminatorie. La Societât Filologjiche Furlane, par un esempli, si viôt ricognossude «une ativitât cualificade e continuative a nivel regjonâl» (art. 8 come 2 de leç 15/’96) e duncje e je sigurade cuintri di ogni pericul. E tire un slac di beçs al inizi dal an e duncje e pues programâ cun olimpiche serenitât.
Chês altris associazions, comprendude la nestre Patrie dai Friûl, che a fasin ativitât cualificade e continuative a nivel regjonâl, a scuegnin programâ cence nissune garanzie, fâ domande dentri dai 31 di Zenâr cu la ativitât za tacade, spietâ che l’Osservatori al decidi a mieç an il «tot», spietâ che la Regjon e deliberi in Avost chei bêçs che a rivaran l’an dopo. Intant però la associazion e à scugnût indebitâsi cu lis tipografiis e stâ fûr cu lis spesis de sede, dal telefon, de telematiche e dal personâl. Cui si sintial di lâ indenant e programâ cence nancje i bêçs dal an prime? E se no si programe tocje sierâ, parcè che un periodic al à scjadencis precisis.
La domande e je cheste. La leç ise fate par judâ la culture furlane o ise stade studiade par fâle sparî in maniere galiote? Ise fate par judâ chei che a àn simpri stât ben o par vignî incuintri ai piçui? Parcè no si puedial pensâ a meti sul stes tratament ducj chei che a fasin la stesse «ativitât cualificade e continuative a nivel regjonâl»?
Il stât talian si è disonorât cu la sô politiche di gjenocidi culturâl. No volaressin che la novitât de politiche regjonâl e fos tal sostituî l’etnocidi cu la eutanasie. Copâ cu la sclope al è criminâl, ma nol è miôr sierâ la spine dal ossigjen par che il malât al tiri i sghirets. No volìn pensâ a tante tristerie. O sperìn e o spietìn che i fats nus judin a lâ indenant cun sperance, savint che la muart ancje di un piçul imprest di informazion, par un che al à pôc e nuie, e je un vueit incolmabil e un dam cence rimiedi.
pre Antoni Beline
Editoriâl di La Patrie dal Friûl n. 1 di Zenâr 1999
IL FERÂL – Eutanasie culturâl............
In chescj ultins mês e je saltade fûr la polemiche sul Grant Dizionari Bilengâl Talian-Furlan, curât dal Cif 2000. La denuncie: che al à costât masse, strassant cussì bêçs publics, che nol è ancjemò finît dopo 10 agns di lavôr, che al è dome su supuart informatic e no su cjarte… e vie. E, come al solit, i plui acanîts te polemiche a son propit i furlans, che si gjavin i cjavei e si bechin tra di lôr, intant che i nemîs e contraris al furlan a tetin. Si à volût, parfin, tirâ in bal ancje pre Antoni par dâ plui cuarde a la polemiche e plui reson a la critiche. Su chest cont Patrie dal Friûl e Glesie furlane a rispuindin in altre bande.


text:
Sportel pe lenghe furlane
Il Sportel pe Lenghe Furlane de Universitât dal Friûl, inviât in gracie dai finanziaments de Leç 482/1999, pe tutele des minorancis linguistichis storichis, al à chê di doprâ la lenghe furlane inte comunicazion dal Ateneu e di promovi la lenghe e la culture furlane in dutis lis sôs espressions vivis e vivarosis.
In plui dal servizi indreçât al public, il sportel al ufrìs la sô consulence pe traduzion di tescj in lenghe furlane ancje a ents publics e associazions.
Cun di plui, ancje midiant dal sît internet, comunicazions sui social e sui media, si intint ancje di:
- fâ cognossi, doprant la lenghe furlane, contignûts di informazion e di comunicazion dal Ateneu,
- promovi lis ativitâts didatichis, di ricercje e di divulgazion in cont de lenghe e de culture dal Friûl che a vegnin inmaneadis di bande dal CIRF,
- promovi la lenghe furlane tant che imprest di comunicazion e di creativitât moderni e normâl, segnalant ancje contignûts che si cjatin in rêt, fûr des pagjinis e dai sîts dal Ateneu,
- fâ cognossi lis tematichis leadis ae tutele des minorancis, ae promozion de diversitât linguistiche e culturâl e ae promozion de lenghe e de culture dal Friûl.
Il sportel pe lenghe furlane si cjatilu tai uficis dal CIRF, in Palaç Antonini (vie Tarcisio Petracco 6, Udin).
Par informazions si pues clamâ il numar 0432 556486 o pûr mandâ un messaç di pueste eletroniche a sportel.furlan(at)uniud.it.


text:
sabide 30 di Otubar dal 2010 inte Sale dal Municipi a San Vît dal Tiliment PROGRAM
14.30 Salûts des Autoritâts
14.50 Presentazion dal Congrès Marzio Strassoldo, President de Societât Sientifiche e Tecnologjiche Furlane
15.00 Lectio magistralis La societât de informazion: a cirî lis origjinis Valentino Castellani, Docent di Teorie de informazion, Politecnic di Turin
Comunicazions
16.00 Valutazion des sorzints di incuinants a nivel regjonâl cul jutori de modelistiche numeriche Fulvio Stel, Dario Giaiotti, ARPA FVG, Daniele Goi, Fabiano Turoldo, Universitât dal Friûl
16.20 Il schedari onomastic di Giovan Battista Corgnali Federico Vicario, Universitât dal Friûl
16.40 Pio Paschini e la contestade opare su Galileo Galilei Lorenzo Marcolini, ITI ‘A. Malignani’, Udin
17.00 Polse
17.20 Scrivi tal blog. Adolessents e alfabetizazion in furlan Alessandra Burelli, Paola Beltrame, Maria Cristina Cescutti, Ornella Comuzzo, Gianluca Franco, Universitât dal Friûl
17.40 Palme cence fum: i risultâts di un progjet di comunitât Silla Stel, ASS n. 5 di Palme
18.00 "Mindsight": risorsis per formazion Rudy Magnan, New York
18.20 Discussion
19.00 Conclusion des voris
Cul patrocini dal
Comun di San Vît dal Tiliment
Informazions
info@siencisparfurlan.net alessandra.burelli@.uniud.it
Alessandra Burelli, tel. +39.0432.556550